陪王侍御同登東山最高頂宴姚通泉晚攜酒泛江
作者：杜甫
朝代：唐

paragraphs: 姚公美政誰與儔，不減昔時陳太丘。
邑中上客有柱史，多暇日陪驄馬遊。
東山高頂羅珍羞，下顧城郭銷我憂。
清江白日落欲盡，復攜美人登綵舟。
笛聲憤怨哀中流，妙舞逶迤夜未休。
燈前往往大魚出，聽曲低昂如有求。
三更風起寒浪湧，取樂喧呼覺船重。
滿空星河光破碎，四座賓客色不動。
請公臨深莫相違，回船罷酒上馬歸。
人生歡會豈有極，無使霜過霑人衣。